Rü jexguma jema ngúexü̃gü ga jamugüxü̃tanüwa najexmagu ga Ngechuchu,
rü namaã nüxü̃ nixu ga tama nüxna na ngextá naxĩxü̃ca̱x ga Jerucharéü̃.
Rü nhanagürü nüxü̃:
—¡Ípenaṉg̱uxẽẽx i ngẽma Tupanaãẽ i Üünexü̃ ga Chaunatü pemaã ixunetaxü̃ ga pemaã nüxü̃ chixuchigaxü̃!
Aixcuma nixĩ ga Juã́ũ rü dexáwa duü̃xü̃güxü̃ ínabaiü̃xẽẽxü̃,
notürü i pema rü tãũxü̃táma muxü̃ i ngunexü̃ nangupetü na Tupanaãẽ i Üünexü̃ tá pexna nguxü̃ —nhanagürü.
Rü jexguma nangutaque̱xegügu ga jema norü duü̃xü̃gü,
rü Ngechuchuna nacagü,
rü nhanagürügü:
—Pa Corix,
¿e̱xna nhama tá nixĩ i ngunexü̃ i marü ícunawoxü̃ i nuã Judéugüchiü̃ãnewa i torü uwanügüarü churaragü na wenaxãrü tomatama namaã itacuáxü̃ca̱x i nhaã tochiü̃ãne?
—nhanagürügü.
Rü Ngechuchu nanangãxü̃,
rü nhanagürü:
—Pema rü taxuü̃ca̱xma nüxü̃ pecuáxchaü̃ i nhuxgu tá nixĩ i ngẽma ngunexü̃,
erü Chaunatüxicatama nüxü̃́ nangẽxma i pora na nüxü̃ naxunetaxü̃ i ngẽma ngunexü̃ i choxna naxca̱x pec̱axü̃.
Notürü ngẽxguma pexna nanguxgu i Tupanaãẽ i Üünexü̃,
rü tá pexü̃ naporaexẽẽ.
Rü tá ípechoxü̃ na nüxü̃ pejarüxugüexü̃ca̱x i chauchiga i Jerucharéü̃wa,
rü guxü̃ma i Judéaanewa,
rü Chamáriaanewa,
rü nhu̱xmatáta guxü̃ i naãnewa nangu —nhanagürü.
Rü jexguma jema nhaxguwena rü nüxü̃ ínadaunüjane ga norü ngúexü̃gü,
rü Tupana rü dauxü̃guxü̃ ga naãnewa Ngechuchuxü̃ naga.
Rü wüxi ga caixanexü̃gu najaxücu,
rü jemaãcü tama wenaxãrü nüxü̃ nadaugü.
Rü jexguma Ngechuchuxü̃ ínadaunüjane ga dauxü̃wa na naxũxü̃,
rü ngürüãchi natanüwa nango̱x ga taxre ga jatü ga icómüchiruxü̃.
Rü nhanagürügü nüxü̃:
—Pa Jatügü i Gariréaanecü̱̃ã̱x,
¿tü̱xcüü̃ dauxü̃gu íperüdaunü?
Erü daatama Ngechuchu ga petanüwa jexmacü rü nhu̱xma Tupana dauxü̃wa nagacü,
rü ngẽma nhu̱xma nüxü̃ na pedauxü̃ na nhuxãcü dauxü̃wa naxũxü̃,
rü ngẽmaãcü tátama nixĩ i wena núma naxũxü̃ —nhanagürügü.